Covid-19-statistieke: Hier is jongste syfers(Argieffoto: Unsplash) Die getal laboratorium-bevestigde Covid-19-gevalle staan op 3 618 853, nadat nog 2 782 gevalle van die virus bevestig is. Die styging verteenwoordig ŉ positiwiteitskoers van 8,9%. Altesame 3 473 120 mense het reeds herstel, ŉ koers van 96%. Die Nasionale Instituut vir Oordraagbare Siektes (Nios) sê 14 sterftes is in die afgelope 24 tot 48 uur aangemeld, terwyl nog 207 vroeëre sterftes by die syfers bygewerk is. Dit bring die algehele sterftesyfer op 95 766 te staan. Daar is tans 49 967 aktiewe gevalle van die virus landwyd en 31 110 laboratoriumtoetse vir Covid-19 is sedert die vorige verslag gedoen. Tot dusver is meer as 22,4 miljoen van dié toetse reeds in Suid-Afrika gedoen. Dr. Jeremy Nel, ŉ lid van die ministeriële advieskomitee oor Covid-19, het Vrydag gesê die meeste mense wat Covid-19 opdoen, word nie geïdentifiseer nie, met slegs sowat een uit elke tien gevalle wat aangemeld word. Dit was een van die redes waarom regulasies oor isolasie en kwarantyn vandeesweek verslap is. In hierdie stadium word die meeste nuwe gevalle steeds in Gauteng (33%) aangemeld. Dit word gevolg deur die Wes-Kaap (17%), KwaZulu-Natal (13%), Mpumalanga (10%), Limpopo (8%), Noordwes (7%), die Vrystaat (6%), die Oos-Kaap (3%) en die Noord-Kaap (2%). Nuwe gevalle: Die getal nuwe positiewe gevalle (8,9%) is laer as ŉ dag gelede (10,6%). Die sewedaggemiddeld staan nou op 9,6%, ook effens laer as die 9,8% van ŉ dag tevore. Nog 94 mense is in hospitale opgeneem en 4 811 mense in hospitale het positief vir Covid-19 getoets. Volgens die departement van gesondheid wys syfers steeds dat minstens tweederdes van diegene wat met Covid-19 in hospitale opgeneem word, nie ingeënt is nie. Entstof Nog 62 829 dosisse van die entstof is Vrydag toegedien. Die minister van gesondheid, dr. Joe Phaahla, sê teen Woensdagaand het Suid-Afrika die 30 miljoen-kerf vir toegediende dosisse verbygesteek, hoewel dit langer geduur het om hierdie mylpaal te bereik as waarop aanvanklik gehoop is. Sowat 46% van volwassenes het reeds minstens een dosis van die entstof gekry, terwyl 41,6% ten volle ingeënt is. Die Vrystaat het die hoogste inentingskoers (55,5%), gevolg deur die Wes-Kaap (54,5%), Limpopo (53,4%) en die Oos-Kaap (51,2%). In die ander vyf provinsies staan die inentingskoers op tussen 40% en 48% van die bevolking.